James Buchanan
Store norske leksikon,Historie,Verdens historie og samtidshistorie,Nord- og Mellom-Amerika,USAs historie
James Buchanan var en amerikansk politiker for Det demokratiske partiet, og USAs 15. president fra 1857 til 1861.
Politisk karriere Buchanan var medlem av Representantenes hus i 1821–1831 og av Senatet i 1834–1845. Som sendemann i St. Petersburg sluttet han i 1832 den første handelstraktaten mellom Russland og USA. Han var utenriksminister under president James Knox Polk i perioden 1845–1849, og førte de viktige forhandlingene med England som resulterte i overenskomsten om Oregon. President I 1856 ble Buchanan valgt til president som demokratenes kandidat. Han greide i sin presidenttid ikke å demme opp for de voksende motsetninger mellom sørstatene og nordstatene og ble anklaget for å favorisere sørstatene. Etter valget av Abraham Lincoln i 1860, og de første sørstaters uttreden av unionen, prøvde han å megle og arbeidet for en fredelig løsning. Buchanan støttet Lincoln etter hans tiltredelse som president. Les mer i Store norske leksikon USAs historie Presidenter i USA USAs politiske system oversikt over USAs historie Den amerikanske borgerkrigen